ΑΠΌΦΑΣΗ ΤΗΣ ΕΠΙΤΡΟΠΉΣ της 28ης Μαΐου 2008 σχετικά με τη χρηματοδοτική συνδρομή της Κοινότητας στο πλαίσιο έκτακτων μέτρων για την καταπολέμηση της γρίπης των πτηνών στο Ηνωμένο Βασίλειο το 2007 [κοινοποιηθείσα υπό τον αριθμό Ε(2008) 2169] (Το κείμενο στην αγγλική γλώσσα είναι το μόνο αυθεντικό) (2008/415/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 3 παράγραφος 3 και το άρθρο 3α παράγραφος 1, Εκτιμώντας τα ακόλουθα: (1) Η απόφαση 90/424/ΕΟΚ καθορίζει τις διαδικασίες της χρηματοδοτικής συνδρομή της Κοινότητας σχετικά με συγκεκριμένα κτηνιατρικά μέτρα, συμπεριλαμβανομένων των έκτακτων μέτρων. Σύμφωνα με το άρθρο 3α της εν λόγω απόφασης, τα κράτη μέλη λαμβάνουν χρηματοδοτική συνδρομή από την Κοινότητα με σκοπό την κάλυψη του κόστους που συνεπάγεται η λήψη μέτρων για την εξάλειψη της γρίπης των πτηνών. (2) Στο άρθρο 3α παράγραφος 3 της απόφασης 90/424/ΕΟΚ ορίζονται οι κανόνες για τα ποσοστά των δαπανών που πραγματοποιούν τα κράτη μέλη τα οποία μπορούν να καλυφθούν από τη χρηματοδοτική συνδρομή της Κοινότητας. (3) Μετά την τροποποίηση της εν λόγω απόφασης με την απόφαση 2006/53/ΕΚ (2), ο κανονισμός (ΕΚ) αριθ. 349/2005 της Επιτροπής, της 28ης Φεβρουαρίου 2005, για τους κανόνες σχετικά με την κοινοτική χρηματοδότηση των επειγουσών παρεμβάσεων και της καταπολέμησης ορισμένων νόσων των ζώων που αναφέρονται στην απόφαση 90/424/ΕΟΚ του Συμβουλίου (3), δεν καλύπτει πλέον τη γρίπη των πτηνών. Ως εκ τούτου, είναι αναγκαίο να προβλεφθεί ρητώς στην παρούσα απόφαση ότι η χορήγηση χρηματοδοτικής συνδρομής στο Ηνωμένο Βασίλειο εξαρτάται από τη συμμόρφωση με ορισμένους κανόνες που ορίζονται στον κανονισμό (ΕΚ) αριθ. 349/2005. (4) Εστίες γρίπης των πτηνών εκδηλώθηκαν στο Ηνωμένο Βασίλειο το 2007. Η εμφάνιση αυτής της νόσου συνιστά σοβαρό κίνδυνο για το κοινοτικό ζωικό κεφάλαιο. Το Ηνωμένο Βασίλειο έλαβε μέτρα, όπως αναφέρεται στο άρθρο 3α παράγραφος 2 της απόφασης 90/424/ΕΟΚ, με σκοπό να καταπολεμήσει αυτές τις εστίες. (5) Το Ηνωμένο Βασίλειο εκπλήρωσε τις τεχνικές και διοικητικές υποχρεώσεις που υπείχε δυνάμει του άρθρου 3 παράγραφος 3 και του άρθρου 3α παράγραφος 2 της απόφασης 90/424/ΕΟΚ και του άρθρου 6 του κανονισμού (ΕΚ) αριθ. 349/2005. (6) Το Ηνωμένο Βασίλειο υπέβαλε στην Επιτροπή στοιχεία σχετικά με τις δαπάνες που πραγματοποίησε στις 13 Δεκεμβρίου 2007 και εξακολούθησε να παρέχει όλα τα αναγκαία στοιχεία σχετικά με τις δαπάνες αποζημίωσης και τις λειτουργικές δαπάνες. (7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Χορήγηση χρηματοδοτικής συνδρομής από την Κοινότητα στο Ηνωμένο Βασίλειο 1. Χρηματοδοτική συνδρομή δύναται να χορηγηθεί από την Κοινότητα στο Ηνωμένο Βασίλειο για τις δαπάνες που πραγματοποίησε το εν λόγω κράτος μέλος με σκοπό τη λήψη των μέτρων που αναφέρονται στο άρθρο 3α παράγραφος 2 της απόφασης 90/424/ΕΟΚ για την καταπολέμηση της γρίπης των πτηνών το 2007. 2. Για τους σκοπούς της παρούσας απόφασης, τα άρθρα 2 έως 5, τα άρθρα 7 και 8, το άρθρο 9 παράγραφοι 2, 3 και 4 και το άρθρο 10 του κανονισμού (ΕΚ) αριθ. 349/2005 εφαρμόζονται mutatis mutandis. Άρθρο 2 Αποδέκτης Η παρούσα απόφαση απευθύνεται στο Ηνωμένο Βασίλειο της Μεγάλης Βρετανίας και της Βορείου Ιρλανδίας. Βρυξέλλες, 28 Μαΐου 2008.

[Source: multi_eurlex | Tokens: 3122]